F'intervista ma' stazzjon Amerikan, il-President Amerikan Donald Trump saħaq li l-ħajt li mistenni jibni mal-fruntiera mal-Messiku se jitħallas mill-Gvern Messikan. "Il-Messiku jaqbillu wkoll li jinbena dan il-ħajt," sostna Trump. Il-ħajt qed jiġi stmat li se jiġi jiswa mat-tmien biljun dollaru u Trump irid jibnih biex jindirizza l-kwistjoni tal-immigrazzjoni f'pajjiżu. Sadanittant il-President tal-Messiku Enrique Peña Nieto qal li pajjiżu m'għandu l-ebda intenzjoni li jħallas għal dan il-ħajt li jrid Trump. Intant il-President Amerikan iffirma ordni eżekuttiva biex pajjiżu joħroġ mill-ftehim ekonomiku li jeżisti bejn l-Istati Uniti u pajjiżi Asjatiċi. Dan il-ftehim li kien ferm imbuttat mill-amministrazzjoni t'Obama kien iffirmat minn 12-il pajjiż u kien jolqot mal-40% tal-ekonomija tad-dinja. Tul il-kampanja elettorali, il-President il-ġdid kien kritika bl-aħrax dan il-ftehim ekonomiku li skontu jmur kontra l-interessi tal-Amerka. IL-PRESIDENT IL-ĠDID LURA F'PAJJIŻU Il-President il-ġdid tal-Gambja Adama Barrow irritorna f'pajjiżu wara li l-predeċessur tiegħu mar fl-eżilju. Yahya Jammeh telaq il-poter minn idu wara li dam imexxi 'l pajjiżu għal 22 sena fost akkużi t'abbuż bil-poter. Jammeh inizjalment ammetta t-telfa elettorali iżda mbagħad ma riedx jirriżenja bil-konsegwenza li Adama Barrow ħa l-ġurament ta' President fil-pajjiż ġar tas-Senegal. Intant kelliem għall-President il-ġdid sostna li diversi assi tal-pajjiż fosthom miljuni ta' flus inħarġu u numru ta' karozzi lussużi ġew mgħobbija fuq ajruplan li bih telaq Jammeh. Infetaħ l-ewwel mużew ta' taħt l-ilma, esebizzjoni fil-baħar fl-Oċean Atlantiku ftit 'il barra mill-gżira Spanjola ta' Lanzarote. L-esebizzjoni hi magħmula minn iktar minn 300 figura umana, li tqiegħdu sistematikament f'qiegħ il-baħar, f'fond ta' 14-il metru. Il-proġett ħa madwar sentejn biex jitlesta mill-iskultur. Bla dubju l-iktar viżitaturi komuni u regolari minn mindu tqiegħdet l-ewwel parti tal-esebizzjoni fi Frar li għadda, kienu l-ħlejqiet tal-baħar. Però din l-attrazzjoni unika u partikolari qed tiġbed ukoll l-attenzjoni ta' bosta dilettanti tal-arti u tal-għaddasa. JIĠĠARRAF ĦELIKOPTER U JOQTOL SITTA Traġedja oħra fl-Italja, din id-darba iġġarraf ħelikopter t'emerġenza f'Aquila, b'konsegwenza li mietu sitt persuni abbord li kienu fi triqithom biex isalvaw persuna li weġġgħet f'żona tal-iskijjar. B'hekk dik li kellha tkun għajnuna għall-persuna li weġgħet waqt li kienet qed tiskijja nbidlet fi traġedja oħra proprju fiż-żona li kienet għadha qed tirkupra minn numru ta' mwiet minħabba l-aħħar terremoti li laqtu l-pajjiż. Kelliem għall-pulizija spjega li ċ-ċpar qed jagħmilha aktar diffiċli biex ħelikopter ikun jista' jaċċessa ż-żona, li fiha proprju seħħet din it-traġedja. IL-FUNDAMENTALISTI QEGĦDIN JITILFU Il-ġellieda fundamentalisti fil-Libja tilfu waħda mill-aħħar żoni tagħhom fit-tieni l-akbar belt tal -pajjiż. Forzi leali lejn il-mexxej militari, Khalifa Haftar, qalu li huma mexxew milizzji Iżlamiċi lokali barra mid-distrett Ganfouda ta' Bengażi. Iż-żona ilha ddominata minn ġlied għal xhur sħaħ u rat uħud mill-agħar battalji fuq il-kontroll ta' din il-belt. Uħud mill-ġellieda kienu affiljati mal-grupp tal-Istat Iżlamiku jew l-Al Qaeda. Il-distrett assedjat, disa' mili punent miċ-ċentru tal-belt, essenzjalment kien maqtugħ mill-bqija ta' Bengażi f'imblokki li saru mill-forzi ta' Field Marshal Haftar. LEJN FTEHIM Ir-Russja, it-Turkija u l-Iran qablu dwar pjan li għandu jwassal għall-waqfien mill-ġlied fis-Sirja. Dan il-ftehim seħħ fil-kapitali tal-Każakistan, Astana. Din il-laqgħa kienet organizzata mir-Russja u t-Turkija, u għaliha attendew membri mill-Gvern Sirjan u oħrajn mill-armata tal-Oppożizzjoni. Dan il-ftehim se jwitti t-triq għal negozjati politiċi ġodda f'Ġinevra fit-8 ta' Frar li ġej, bit-tliet pajjiżi qablu li l-armata tal-oppożizzjoni għandha tkun parti minn dawn it-taħdidiet. L-Oppożizzjoni wriet l-impenn tagħha li twaqqaf il-vjolenza, tibni aktar fiduċja bejn iż-żewg naħat filwaqt li tipproteġi lill-persuni ċivili li fadal fil-pajjiż.